
Life is an endless struggle

Nelson Mandela




Jeg er vokteren, den som får nattekulde i kroppen, gåsehud overalt




1

Jeg våkner midt på natta som jeg pleier, selv om det er helt stille.

Nesten helt stille.

Geitene og kyrne sover også, lager svake, trygge lyder. Men.

Om natta er det noen der ute i mørket. Som ikke er dyr, og ikke menneske.

Jeg kan gå ut i natta. Men gjør det ikke. De andre i hytta sover. Jeg er alltid våken på denne tiden, jeg må beskytte dem. Passe på at de andre ikke våkner og går ut.

Jeg er vokteren, den som får nattekulde i kroppen, gåsehud overalt.

Av og til lurer jeg på om de er der, men jeg tør ikke gå ut og sjekke.

De bor oppe i fjellene, men kommer ned til elva for å kjøle seg ned, har bestemor sagt. Bestemor sier at jeg må passe på at ingen i hytta går ut på do om natta.

Jeg prøver å se for meg hvordan de ser ut.

Jeg vet de er større enn oss. Og at de forsvinner før det lysner.

Emazimu, kaller bestemor dem.

Kannibalene.

Og nå er de her, like utenfor hytta.

Jeg holder pusten. Men det skjer ingenting.

– Har du sett dem mange ganger?

– Jaaa … tre ganger, sier bestemor.

– Når da? spør jeg.

– Åhhh, det er lenge siden, Bheki. Lenge, lenge siden. Ikke tenk så mye på det. De kommer ikke inn i hytta. Bare pass på at ingen av de andre går ned til elva.

Jeg tenker på det likevel.

– Har de tatt noen barn som gikk ned til elva?

– Ja, sier bestemor. – Men ingen hos oss. Nå må du gjøre deg klar til å gå på skolen.

Jeg tror de er svarte, blåsvarte, at de har muskler, at de kanskje er nakne. Lurer på om de er damer eller menn, eller ingen av delene. Er de nakne kannibaldamene også farlige?

Dette er det jeg vet: De har tynne, hese stemmer. De kommer ned fra fjellene om natta og vil ta oss mennesker, særlig barn. Emazimu. Kannibalene.

Bestemor sier at spøkelser og hekser også er ute om natta.

Men jeg er ikke så dum som at jeg tror på det. Hun tuller. Hekser og spøkelser tror jeg ikke noe på. Det er det bare små barn som gjør.

